陳學正孫學錄有詩復次韻
作者：陳造
朝代：宋

paragraphs: 俗子敗興蚊咂膚，獨頼勝士相嬉娛。
彼異趣者嗤我迂，豈知木茂水不枯。
繄山韞玉淵懷珠，二子豪爽仍廉隅。
才名角立風義俱，詩筆爲我翻重湖。
雨膏霧沐春模糊，佳節尚忍孤雲腴。
古來左角計贏輸，但有丘隴埋煙蕪。
願言公等常娛予，不辱裋褐榮瓊琚。
山雌卑飛未妨臞，更用鳥烏歌吾吾。